Du har kanskje sett denne vakre skapningen her før.
Men har du noen ganger tenkt over hvordan det ser ut på innsiden? Du skal nå få en introduksjon i disseksjon av sjøstjerne.
For orientering av radiærsymmetriske dyr bruker vi begrepene aboral, det vil si oversiden og oral, det vil si undersiden.
På den aborale siden finner vi madreporplaten og anus.
Dyret har kjønnsåpninger i hver armkrok. Ytterst på hver arm finnes det en øyeflekk som heter ocellus.
Dyret kan skille mellom lys og mørke. Snu dyret på den orale siden og lokaliser munn.
I ambulakralfurene langs midten av hver arm finner du to dobbeltrekker med sugeføtter.
Disse skal vi se på nærmere om et par minutter. Nå er det tid for å se på hva dyret har i armene.
Ta en saks og klipp over den aborale delen av armen like ved overgangen til skiva.
Snitt så videre langs sidene og utover mot spissen.
Vær forsiktig når du løfter av lokket og pass på å ikke ødelegge de pyloriske blindsekkene.
Gjør det samme med en annen arm, men fjern de pyloriske blindsekkene.
Du kan nå se gonadene, to i hver armkrok.
Her er gonadene nesten usynlige, dessverre. Men når gonadene er større, vil disse ligge omtrent her.
Du kan nå fjerne sentraldisken for å studere vannkanalsystemet.
Klipp forsiktig rundt så du ikke ødelegger den pyloriske magen som befinner seg rett under skiven.
Fjern så både magen og de pyloriske blindsekkene for å få øye på madreporplaten og steinkanalen som står igjen.
Disse leder sjøvannet inn i dyret som strømmer gjennom ringkanalen utover i armene på dyret.
I hver arm befinner seg en radialkanal som leder vannet til sugeføttene.
Her ser vi også tydelig ampullene som doble rekker med blærer.
Til slutt skal vi se på et tverrsnitt av armen. Klipp tvers over en arm som fortsatt er hel.
Avhengig av hvor du klipper i armen, skal du se gonadene, eller ikke.
Hos de fleste pigghudene består de ytre strukturene av sammenvokste skjelettplater.
Se nøye på tverrsnittet for å få med deg koblingen mellom sugeføttene og ampuller.
Legg også merke til de pyloriske blindsekkene. Finn frem saks og pinsett.
Nå er det din tur å dissekere. Kos deg!